
Uznesenie Okresný súd Vranov nad Topľou v exekučnej veci oprávneného: Thorpe recovery, družstvo s.r.o., Stráž 8419, Zvolen, IČO: 46 662 324, právne zastúpený: JUDr. Peter Psotka, advokát, Stráž 223, Zvolen, proti povinnému: A. B., nar.XX.XX.XXXX, bytom B., o vymoženie 1068,95 eur s príslušenstvom, súdnym exekútorom: JUDr. Stacho Chladný, Exekútorský úrad Zvolen, takto rozhodol: I. Súd u r č u j e, že na základe zákona č. 233/2019 Z.z. o ukončení niektorých exekučných konaní a o zmene a doplnení niektorých zákonov došlo k zastaveniu starej exekúcie vedenej na Okresnom súde Vranov nad Topľou pod sp.zn. 11Er/992/2012. II. Súd súdnemu exekútorovi trovy exekúcie
n e p r i z n á v a.
odôvodnenie: 1. Dňa 12.04.2012 súd udelil súdnemu exekútorovi poverenie na vykonanie exekúcie č.5713041479 na základe vykonateľného Rozsudku Okresného súdu Vranov nad Topľou, č.k. 3C/52/2010 - 79 zo dňa 26.10.2010. 2. Dňa 21.12.2019 súdny exekútor doručil tunajšiemu súdu návrh na čiastočné zastavenie exekúcie v časti sumy 1,00 EUR, v zmysle § 57 ods. 1 písm. c) Exekučného poriadku. 3. Podľa § 1 ods. 1 zákona č. 233/2019 Z. z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“), tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len „exekučné konanie“) a osobitosti postupu pri podaní opätovného návrhu na vykonanie exekúcie (ďalej len „opätovný návrh“). 4. Podľa § 1 ods. 2 ZoUNEK, na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017. 5. Podľa § 2 ods. 1 ZoUNEK, stará exekúcia sa týmto zákonom zastavuje, ak a) uplynula rozhodná doba a nejde o starú exekúciu podľa odseku 2, b) oprávnený alebo povinný zanikol bez právneho nástupcu alebo dedičské konanie po oprávnenom alebo povinnom bolo zastavené z dôvodu, že nezanechal žiadny majetok alebo zanechal len majetok nepatrnej hodnoty, c) zastavenie starej exekúcie navrhol oprávnený alebo d) dôvod na zastavenie starej exekúcie vyplýva z osobitného predpisu upravujúceho konkurzné konanie; 1) na tento účel platí, že stará exekúcia sa zastavila vznikom dôvodu na jej zastavenie. 6. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní,
c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, 4) f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie.5) " 7. Podľa § 3 ods. 1 ZoUNEK, rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi (ďalej len "exekútor"), ak § 4 neustanovuje inak; na zmenu exekútora sa neprihliada. 8. Podľa § 5 ods. 3 ZoUNEK upovedomenie o zastavení starej exekúcie zašle exekútor oprávnenému najneskôr do 120 dní od zastavenia starej exekúcie podľa tohto zákona. Ak ide o starú exekúciu, ktorá sa zastavuje ku dňu účinnosti tohto zákona, upovedomenie o zastavení starej exekúcie zašle exekútor oprávnenému do 180 dní od nadobudnutia účinnosti tohto zákona. 9. Podľa § 6 ods. 4 písm. a) ZoUNEK exekútor nemá nárok na náhradu paušálnych trov, ak oprávnenému zaslal upovedomenie o zastavení exekúcie po uplynutí lehoty podľa § 5 ods. 3. 10. Podľa § 8 ods. 2 ZoUNEK, ak exekútor nezašle oprávnenému upovedomenie o zastavení starej exekúcie v lehote podľa § 5 ods. 3, súd mu aj bez návrhu uznesením uloží, aby upovedomenie o zastavení starej exekúcie vyhotovil a zaslal oprávnenému v určenej lehote, alebo súd uznesením určí, že došlo k zastaveniu starej exekúcie. Exekučné konanie sa končí právoplatnosťou uznesenia súdu o určení, že došlo k zastaveniu starej exekúcie. 11. Zo spisového materiálu je zrejmé, že predmetná exekúcia je starou exekúciou tak, ako to predpokladá ustanovenie § 1 ods. 2 ZoUNEK, nakoľko exekúcia začala pred 1. aprílom 2017, doručením návrhu na vykonanie exekúcie súdnemu exekútorovi. Poverenie bolo súdnemu exekútorovi doručené 18.04.2012, teda rozhodná doba piatich rokov ustanovená § 3 ods. 1 ZoUNEK uplynula pred 01.01.2020, čím došlo k zastaveniu starej exekúcie ex lege. Táto exekúcia bola zastavená podľa § 2 ods. 1 ZoUNEK z dôvodu, že uplynula rozhodná doba. Exekúcia sa zastavila ku dňu účinnosti ZoUNEK 01.01.2020. Súdny exekútor bol povinný vyhotoviť upovedomenie o zastavení starej exekúcie a toto zaslať oprávnenému do 180 dní od nadobudnutia účinnosti ZoUNEK t. j. do 29.06.2020 (vrátane). Následne po uplynutí lehoty na podanie námietok, toto upovedomenie o zastavení starej exekúcie mal exekútor predložiť tunajšiemu súdu. Súdny exekútor však v lehote podľa § 5 ods. 3 ZoUNEK upovedomenie o zastavení starej exekúcie nevydal. 12. V zmysle usmernenia Ministerstva spravodlivosti SR, v prípade kumulácie dôvodov pre zastavenie starej exekúcie podľa zákona č. 233/2019 Z.z. a Exekučného poriadku je potrebné skúmať okamih, kedy nastala okolnosť odôvodňujúca zastavenie starej exekúcie. Po nadobudnutí účinnosti ZoUNEK, je nutné v každom exekučnom prípade skúmať, či nedošlo k zastaveniu starej exekúcie ex lege na základe ustanovení ZoUNEK, pretože tento zákon je vo vzťahu k Exekučnému poriadku zákonom lex specialis, ak nejde o prípad, kedy je povinným podaný návrh na zastavenie exekúcie. Ak pred účinnosťou ZoUNEK existuje (existoval) dôvod pre zastavenie starej exekúcie vyplývajúci z ustanovenia § 57 ods. 1 Exekučného poriadku v znení účinnom do 31.3.2017 a nadobudnutím účinnosti ZoUNEK vznikol dôvod na zastavenie starej exekúcie / § 2 ods. 1 písm. a) / alebo tento dôvod vznikol po nadobudnutí účinnosti ZoUNEK a k uvedenému okamihu nebolo rozhodnuté o zastavení exekučného konania /prípadne nejde o prípad podľa § 4 ods. 2 písm. b) /, stará exekúcia sa zastavuje ex lege podľa ZoUNEK. Tieto závery sú v súlade s princípom právnej istoty a zákazom retroaktivity, ako aj so vzťahom uvedených právnych predpisov. Z usmernenia ďalej vyplýva, že exekučné konanie sa v základe vedie ako nesporové a aj súd vyhodnocuje dôvody na zastavenie exekúcie aj bez návrhu a permanentne. Relatívna výnimka podľa § 4 ods. 2 písm. b) ZoUNEK sa nemôže vzťahovať na všetky situácie, kedy súd posudzuje, či má starú exekúciu zastaviť, keďže takýto výklad by nedával zmysel. Adekvátny výklad bude založený teda na teleologickej redukcii a na systematickom výklade zmyslu tohto ustanovenia. Nebude zrejme sporné, že uvedená relatívna výnimka dopadá výlučne na situácie, kedy návrh na zastavenie starej exekúcie podal povinný. Táto relatívna výnimka sa nebude týkať situácií, kedy niekto, kto nie je účastníkom konania, podá podnet na zastavenie exekúcie (napr. súdny exekútor). Inak povedané, stará exekúcia sa na základe zákona zastavuje, ak existuje dôvod pre jej zastavenie (§ 2 ods. 1) a nejde o niektorú z
absolútnych alebo relatívnych výnimiek, pričom konanie súdu o „akomkoľvek“ podnete na zastavenie exekúcie nie je relatívnou výnimkou. 13. Ak súd nerozhodol o zastavení exekúcie podľa Exekučného poriadku a vznikol dôvod zastavenia exekúcie podľa ZoUNEK, exekúcia je zastavená podľa ZoUNEK vzhľadom na jeho vzťah lex specialis k Exekučnému poriadku. Súd nemá preukázané, žeby bol v posledných 18 mesiacoch predo dňom, keď sa má stará exekúcia podľa zákona zastaviť, dosiahnutý výťažok spolu aspoň vo výške 15 eur. To potvrdzuje skutočnosť, že oprávnený tesne pred nadobudnutím účinnosti ZoUNEK podal návrh na zastavenie starej exekúcie iba v časti 1 eura (teda výťažok bol najviac 1 euro) a aj to za účelom zamedzenia aplikácie ZoUNEK na predmetnú exekúciu a teda ide tu o zjavné zneužitie práva, ktoré nemôže požívať právnu ochranu (čl. 5 Civilný sporový poriadok). 14. Súd do 31.12.2019 nerozhodol o návrhu oprávneného na zastavenie exekúcie v zmysle Exekučného poriadku. Účinnosťou ZoUNEK ako zákona lex specialis došlo k zastaveniu starej exekúcie ex lege, nakoľko súdny exekútor nepreukázal, že v posledných 18 mesiacoch pre týmto dňom bol dosiahnutý výťažok spolu aspoň vo výške 15 eur. 15. Z registra súdu je zrejmé, že exekútor v prípade tejto starej exekúcie nevydal upovedomenie o zastavení starej exekúcie z dôvodu podľa § 2 ods. 1 písm. a) ZoUNEK, t. j. z dôvodu, že od doručenia prvotného poverenia uplynula rozhodná doba piatich rokov, k predĺženiu rozhodnej doby nedošlo a nejde o takú starú exekúciu, ktorá sa nezastavuje. 16. Nakoľko ide o starú exekúciu, ktorá sa podľa § 3 ods. 1 ZoUNEK zastavuje ex lege (ku dňu jeho účinnosti 01.01.2020) a upovedomenie o zastavení starej exekúcie súdny exekútor nezaslal oprávnenému do 180 dní od nadobudnutia účinnosti tohto zákona, súdny exekútor nemá nárok na náhradu paušálnych trov exekúcie. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

